স্বামীকে খুঁজতে চরফ্যাশন গিয়ে গৃহবধূ নিপীড়নের শিকার
কিশোরগঞ্জ থেকে স্বামীর খোঁজে ভোলার চরফ্যাশনে গিয়ে নিপীড়নের শিকার হয়েছেন এক গৃহবধূ।







মঙ্গলবার সন্ধ্যায় এ ঘটনার পর পুলিশ ২ জনকে গ্রেফতার করেছে। বুধবার তাদের জেলহাজতে পাঠানো হয়েছে।




গ্রেফতারকৃতরা হলেন পৌরসভার ৬নং ওয়ার্ডের কামাল মিস্ত্রির ছেলে নয়ন মিস্ত্রী (২৩) ও আনছারুল হক মাঝির ছেলে মনির মাঝি (২৫)।
থানা সূত্রে জানা গেছে, গণধর্ষণের শিকার ওই নারীর বাড়ি কিশোরগঞ্জে। তার স্বামী মিজানুর রহমানের বাড়ি চরফ্যাশনে। তিনি ঢাকায় গার্মেন্টসে চাকরি করার সময় চরফ্যাশনের মিজানুর রহমানের সঙ্গে তার পরিচয় হয়। এর পর তারা বিয়ে করেন।
বিয়ের কয়েক মাস পরে মিজানুর রহমান তাকে ফেলে চরফ্যাশন চলে আসে। তার খোঁজে ওই গৃহবধূ মঙ্গলবার ঢাকা থেকে লঞ্চযোগে চরফ্যাশনের বেতুয়া ঘাটে যান।
সেখান থেকে রিকশাচালক নয়ন স্বামীর খোঁজে ওই গৃহবধূকে পৌরসভার ৬নং ওয়ার্ডে নিয়ে আসে। নয়নের সহযোগী মনিরকে ফোন করে এক পরিত্যক্ত বাড়ির বাগানে নিয়ে জোর করে গৃহবধূকে ধর্ষণ করে। তার ডাক-চিৎকার দিলে নয়ন ও তার সহযোগী মনির তাকে মেরে ফেলার হুমকি দিয়ে পালিয়ে যায়।
ঘটনার পর স্থানীয়দের কাছে খবর পেয়ে পুলিশ সন্ধ্যায় ওই নারীকে উদ্ধার করে। পরে ৩ জনকে আসামি করে চরফ্যাশন থানায় ধর্ষণ মামলা দায়ের করেন ওই নারী। পুলিশ ২ জনকে গ্রেফতার করেছে। অপরজন পলাতক রয়েছে।
চরফ্যাসন থানার ওসি সামসুল আরেফিন এ সব তথ্য নিশ্চিত করেছেন।

কিশোরগঞ্জ থেকে স্বামীর খোঁজে ভোলার চরফ্যাশনে গিয়ে নিপীড়নের শিকার হয়েছেন এক গৃহবধূ।